Neluțu Varga a confirmat: ”El e noul președinte de la CFR Cluj”
CFR Cluj va avea un președinte din sezonul următor.
După ce s-a zvonit că Dani Coman este aproape de a prelua echipa din Gruia, după ce Dan Petrescu (56 de ani) a revenit în funcția de antrenor principal, se pare că lucrurile au luat o întorsătură neașteptată.
Fostul portar nu va mai ajunge la clubul patronat de Neluțu Varga, astfel că postul de președinte va fi ocupat tot de Cristi Balaj, fostul arbitru FIFA, care și-a dat demisia de la CFR Cluj în urmă cu mai bine de o lună.
Cristi Balaj revine la CFR Cluj
Varga a confirmat revenirea fostului arbitru în Gruia și a spus că Dani Coman este ieșit complet din calcule pentru preluarea postului de conducător al echipei.
„Balaj e noul președinte. Coman nu mai e luat în calcul”, a transmis Varga, potrivit iAMSport.ro.
La începutul lunii aprilie, Cristi Balaj a plecat de la echipă în același timp cu Adrian Mutu și a invocat ”nevoia de o pauză”.
CFR Cluj a încheiat play-off-ul Superligii României pe locul doi cu 46 de puncte. Formația dirijată de Dan Petrescu a învins-o în ultima etapă cu 5-1 pe fosta campioană Farul Constanța și va evolua în tururile preliminare din UEFA Europa Conference League.
Ce spunea Balaj în aprilie, când a demisionat de la CFR Cluj
”Eliminarea din Cupa României a fost o dezamăgire care mi-a lăsat urme. Încă de aseară am anunțat că m-am simțit rău fizic și m-am confruntat cu o stare greu de gestionat. A fost un sentiment cu care nu m-am întâlnit foarte des.
Simt nevoia de o pauză. De timp alături de familie. Fetele mele au nevoie de un tată sănătos. În consecință, am decis să îmi înaintez demisia. Sper ca domnul Varga să mă înțeleagă și să accepte această decizie.
În altă ordine de idei, nu este normal ca doar antrenorul să fie vinovat, este o chestiune de onoare. Sper, de asemenea, ca echipa să depășească această perioadă dificilă și să revină mai puternică. Fotbalul românesc are nevoie de cluburi care obțin puncte în cupele europene, așa cum a făcut-o CFR Cluj în ultimii ani”, a scris Balaj pe Facebook.
Urmăriți SPORT.RO și pe Google News